  Майя Бывальцева Россиысь Кун Думае вуоно быръёнъёс Удмуртиын зэмлыко, шонер но чылкыт ортчыны кулэ. 4-тӥ пӧсьтолэзе аппарат кенешонын со сярысь вераз элькунлэн тӧроез Александр Соловьёв. «Быръёнъёс дорозь 2 но ӝыны толэзь кылиз. Вань партиослэн ӧтчамъёссы ортчизы, соос пӧлын «Единая Россиялэн». Туж умой, туж лэчыт вераськиз партилэн ӧтчамаз Владимир Владимирович Путин, озьы ик Дмитрий Анатольевич Медведев. Ваньды азе, муниципал кылдытэтъёслэн кивалтӥсьёссы азе ужпум пуктӥсько та быръёнъёсты умой, ӟечлыко ортчытыны. Туж потэ вылэм, элькунамы пусйиськем но быръёнъёсы пыриськись партиос та вожвылъяськонэ мед мынозы шуыса. Вожвылъяськон ваньмыз понна огкадь. Зэм, куд-огез ӝожтӥсько… верало, «Единая Россия» тӧрлыклэн партиез шуыса. Бен, «Единая Россия» — тӧрлыклэн партиез. Но мон эшшо одӥг пол пусйисько, быръёнъёс зэмлыко, шонер но чылкыт ортчыны кулэ. Со асьмелэн валтӥсь ужпуммы», — вераз Удмуртилэн тӧроез. Тодэ вайытом, Россиысь Кун Думае депутатэ Удмуртилэсь кандидатъёс, мукет улосвылъёслэсь сямен ик, 4-тӥ пӧсьтолэзьысен регистрациез кутскыны быгато. Парламентысь ваньмыз партиос кандидатъёссэс бырйизы ни. Вераны кулэ, Россиын 14 партиос, кудъёсыз кинюртэмъёсты бичатэк кандидатъёссэс пусъён понна ужкагазъёс сётыны быгато. Удмуртиын тямысэз со пӧлысь пусъемын. Тегъёс: Политика Мерлык быръёнъёс ЕдинаяРоссия АлександрСоловьёв КунДума  